b'\n_START_ARTICLE_\nLete\xc4\x8da \xc5\xa1pagetna po\xc5\xa1ast\n_START_PARAGRAPH_\nLete\xc4\x8da \xc5\xa1pagetna po\xc5\xa1ast (v angle\xc5\xa1\xc4\x8dini Flying Sphagetti Monster, pogosto okraj\xc5\xa1ano kot FSM) je bo\xc5\xbeanstvo parodi\xc4\x8dne religije, cerkve lete\xc4\x8de \xc5\xa1pagetne po\xc5\xa1asti ali pastafarianizma (po ital. pasta = testenine, z aluzijo na rastafarijanstvo). Lete\xc4\x8do \xc5\xa1pagetno po\xc5\xa1ast je prvi\xc4\x8d omenil Bobby Henderson leta 2005 v javnem pismu kansa\xc5\xa1kemu odboru za \xc5\xa1olstvo, ki je dovolil pou\xc4\x8devanje inteligentnega na\xc4\x8drta namesto evolucije. Henderson je inteligentnemu na\xc4\x8drtu nasprotoval s trditvijo, da je stvarnik sveta Lete\xc4\x8da \xc5\xa1pagetna po\xc5\xa1ast in izzval kogarkoli, naj doka\xc5\xbee nasprotno. Zahteval je enak obseg pou\xc4\x8devanja o nauku Lete\xc4\x8de \xc5\xa1pagetne po\xc5\xa1asti in drugih svetovnih nazorih._NEWLINE_Nehote je Henderson ustvaril po\xc5\xa1ast: v nekaj mesecih je njegova spletna stran dosegla \xc4\x8dez milijon zadetkov. Henderson je izdal knjigo, Sveto Pismo Lete\xc4\x8de \xc5\xa0pagetne Po\xc5\xa1asti. Privr\xc5\xbeenci Cerkve LSP organizirajo letna sre\xc4\x8danja._NEWLINE_Novej\xc5\xa1i dogodek s pastafarijanstvom je zahteva avstrijskega ateista Nika Alma, da mu izdajo vozni\xc5\xa1ko dovoljenje s fotografijo, na kateri ima na glavi cedilo za \xc5\xa1pagete. Prvi\xc4\x8d je zahteval tako vozni\xc5\xa1ko dovoljenje leta 2008, uspel je leta 2011. Poleg izpri\xc4\x8devanja svojih dvomov v ustaljena verstva, je Alm protestiral proti predpisu, ki prepoveduje uradne slike s pokivali, razen, \xc4\x8de gre za versko obele\xc5\xbeje. Trdi, da je tak predpis diskriminatoren, saj dovoljuje uradne fotografije s pokrivalom le pripadnikom verskih skupnosti ne pa tudi pripadnikom drugih prepri\xc4\x8danj. Aprila 2016 je na Novi Zelandiji potekala prva uradno priznana pastafarianska cerkvena poroka.'